Michelle Obama
Michelle Obama, Michelle LaVaughn Robinson Obama, f. 17.1.1964, amerikansk tidligere førstedame, gift med Barack Obama. Michelle Obama stammer fra en lavere middelklassefamilie i Chicago og er uddannet jurist på Princeton University og Harvard University. Hun mødte sin mand, da de begge arbejdede for et advokatfirma i Chicago, og de blev gift i 1992.
Michelle Obama har arbejdet i sociale organisationer, virket som rådgiver for Chicagos borgmester og blev 1996 tilknyttet University of Chicago, først som associeret dekan, senere i ledelsen af universitetets hospital.
Michelle Obama udfyldte rollen som præsidentfrue med elegance, og som karrieremæssigt succesfuld, højtuddannet kvinde samt mor til to børn har hun været en populær og karismatisk rollemodel.